[http://cms.](http://cms.education.gov.il/EducationCMS/Units/Mazkirut_Pedagogit/Sifrut/PinatMafamar/MaHadash.htm)**[education.gov](http://cms.education.gov.il/EducationCMS/Units/Mazkirut_Pedagogit/Sifrut/PinatMafamar/MaHadash.htm)**[.il/EducationCMS/Units/Mazkirut\_Pedagogit/Sifrut/PinatMafamar/MaHadash.htm](http://cms.education.gov.il/EducationCMS/Units/Mazkirut_Pedagogit/Sifrut/PinatMafamar/MaHadash.htm)

**קצת דם לקינוח הדבש**

**עיון ב'יונתן' ליונה וולך**

**מזל קאופמן**

השיר יונתן התפרסם לראשונה בספרה של יונה וולך **דברים**, הוצאת עכשיו, 1966. נתבונן תחילה ב"עלילת" השיר המשחזרת מעין מרדף סוריאליסטי ולא מובן, שבמהלכו יונתן - כך הוא משחזר בגוף ראשון יחיד ובלשון הווה - רץ על הגשר והילדים אחריו כשהם מבקשים: "קצת דם / רק קצת דם לקינוח הדבש". כשיונתן נענה לבקשתם ו"מסכים לחור של נעץ" הילדים אינם מסתפקים בכך והם כורתים את ראשו בענף גלדיולה. הם אורזים את ראשו החי של יונתן "בנייר מרשרש" (חיותו נלמדת מעדותו בגוף ראשון), ולבסוף מבקשים את סליחתו, מן הסתם, מתוך הבנה שפגעו בו יתר על המידה.

הטון האירוני החריף העולה מן השיר מקורו בפער בין הסיטואציה הרוויה באלימות לבין היותה ארוזה באריזה לשונית "מרשרשת" המשווה למתרחש מראה תמים, מעין משחק ילדים שובבני. נתעכב, אפוא, תחילה על האלמנטים המטשטשים את המתרחש באמת ונראה כיצד אלו תורמים לפער האירוני ההולך ומתעצם עד לסיומו של השיר.

ראשית, המסמן "**ילדים**" מופיע שלוש פעמים ובדרך כלל מתקשר אסוציאטיבית בתום, רכות, פגיעות, תלות והזדקקות להגנה וזאת בשעה שהילדים בשיר הם תאווי דם וככאלה יש לראות בהם המון משולח המונע מתוך דחפים ויצרים אפלים ומבקש אחר קורבן, שעיר לעזאזל. אי-אפשר שלא להיזכר כאן ב"בעל זבוב" לגולדינג ובמעגל הילדים השטופים בתאוות דם, חגים סביב סיימון עד להריגתו: "מנבכי האימה הפציעה ועלתה עתה תאווה אחרת, עכורה, דוחקת, עיוורת [...] עדת הנערים עטה על החיה, צרחה, הכתה..." ("בעל זבוב", עמ' 144) אירוע המבשר את רציחתו של חזרזיר, את שבירת הקונכיה, סמל החוק והתרבות האנושית (עמ' 172 ואילך) ואת שריפת האי המחליפה את עשן המדורה הנשלט. כל אלה גם שם גם כאן מציבים סימן שאלה באשר ליכולת התרבות לעצב אותנו.

טבע האדם, על פי שני הטקסטים, רע מנעוריו, אלים ורודף כוח. מתחת למעטה האריזה התרבותית המרשרשת מונעים בני אדם מתוך דחפים ויצרים בלתי נשלטים. מכאן שאותו מרדף שבפתיחת השיר הולך ומתברר לאו דווקא כאירוע חד פעמי אלא ככזה השב ונשנה שוב ושוב. היטיב לבטא זאת קאמי ב'הדבר':

"ואכן שעה שהקשיב רייה לצהלות השמחה העולות מהעיר, זכר שהשמחה הזאת עודנה בסכנה. שכן הוא ידע מה שלא ידע ההמון הצוהל הזה, מה שכתוב בספרים, **שחיידק הדבר לא מת ולא נעלם לעולם, שיכול הוא להיות שקוע בשינה עשרות שנים ברהיטים ובמצעים, שמחכה הוא בסבלנות בחדרים, במרתפים, במזוודות,... ואפשר שביום מן הימים, לאסונם של בני-האדם... יעורר הדבר את חולדותיו וישלח אותן למות בעיר מאושרת**" ('הדֶבֶר' עמ' 270).

גם שמו של ה'אני השר', יונתן, המזכיר את שיר הילדים **"יונתן הקטן"** מוסיף למצג השווא. לכאורה לפנינו השתובבות תמימה של ילדים. מכאן גם האירוניה העולה משמו, כאילו הסכמתו לתת את דמו שלו היא מתוך רצון ובחירה. האירוניה גוברת כאשר אנו מבחינים בהבדל בין שני השירים - בעוד שבשיר הילדים יונתן רץ אל הגן, כאן יונתן רץ מפני הילדים, נמלט מהם.

מילה נוספת המעוררת תשומת לב היא **"קוראים"** - הילדים קוראים ליונתן "קצת דם". הם אינם צועקים, רודפים, דורשים, כופים את רצונם עליו, הם "קוראים". גם המילה **"מסכים"** יוצרת את הרושם שלכאורה מדובר כאן בהסכמה מרצון, דבר המלמד בעקיפין על כך שיונתן אימץ והפנים את נקודת מבטם של הילדים בהתבוננותו שלו על עצמו ועל גורלו, כלומר הוא לא רק הקורבן של ההתרחשות אלא הוא תופס עצמו כנושא באשמה לגורל זה, הוא בעיני הילדים (ולכן גם בעיני עצמו) בורח, כלומר פחדן, חלש ומוג לב (ובלשון סלנג - "חנון"). מכאן גם אולי נובע הטון המפויס-משלים המובא בשמם של הילדים בסיומו של השיר.

מילה נוספת הממעיטה ומטשטשת את כוונת הילדים היא **"קצת"** - רק קצת דם... לכך מתווספים מסמנים נוספים כ**"קינוח"** ו**"דבש"** המתעתעים בנו לא פחות, שכן הם מתקשרים בשדות סמנטיים חיוביים של ארוחה וביתיות נינוחה העומדת בניגוד לאימת הריצה על הגשר. לאור זאת, גם שאלת ה**"דבש"** מעוררת חשד. מהו אותו דבש שקינחו בו "הילדים" זה עתה, האמנם דבש הוא? חיזוק לחשד זה נוצר מתוך ההיפוך האירוני העולה מן הכתוב, שהרי הדבש אמור להיות קינוחה המתוק של הסעודה וסיומה ואילו כאן מוגברת התאווה ואינה נעצרת גם לאחר אכילת הקינוח; ואכן הילדים אינם מסתפקים ב"חור של נעץ", הם מבקשים עוד והרבה "כי הם ילדים". הרצון מתברר, אפוא, כצימאון וכרעב שאינו יודע שובעה והבקשה ל"קצת דם" אינה אלא עוד הסתרה וטשטוש של הסיטואציה כפי שהיא מתגלה מאחורי מסווה המלים. חיזוק לכך נוצר מן הקונוטציה לסיפור יונתן ויערת הדבש. על פי הכתוב שאול מבקש מן העם לצום לפני צאתם לקרב אל מול הפלישתים. יונתן שלא ידע על הנחיה זו אכל מיערת הדבש ואורו עיניו. בתום הצום העם העייף אוכל "על הדם", דבר שהוא חטא נורא[[1]](#footnote-1):

וְכָל-הָאָרֶץ, בָּאוּ בַיָּעַר; וַיְהִי דְבַשׁ, עַל-פְּנֵי הַשָּׂדֶה.  כו וַיָּבֹא הָעָם אֶל-הַיַּעַר, וְהִנֵּה הֵלֶךְ דְּבָשׁ; וְאֵין-מַשִּׂיג יָדוֹ אֶל-פִּיו, כִּי-יָרֵא הָעָם אֶת-הַשְּׁבֻעָה.  כז וְיוֹנָתָן לֹא-שָׁמַע, בְּהַשְׁבִּיעַ אָבִיו אֶת-הָעָם**, וַיִּשְׁלַח אֶת-קְצֵה הַמַּטֶּה אֲשֶׁר בְּיָדוֹ, וַיִּטְבֹּל אוֹתָהּ בְּיַעְרַת הַדְּבָשׁ; וַיָּשֶׁב יָדוֹ אֶל-פִּיו, ותראנה (וַתָּאֹרְנָה) עֵינָיו**.  כח וַיַּעַן אִישׁ מֵהָעָם וַיֹּאמֶר, הַשְׁבֵּעַ הִשְׁבִּיעַ אָבִיךָ אֶת-הָעָם לֵאמֹר, אָרוּר הָאִישׁ אֲשֶׁר-יֹאכַל לֶחֶם, הַיּוֹם; וַיָּעַף, הָעָם.  כט וַיֹּאמֶר, יוֹנָתָן, עָכַר אָבִי, אֶת-הָאָרֶץ:  **רְאוּ-נָא, כִּי-אֹרוּ עֵינַי--כִּי טָעַמְתִּי, מְעַט דְּבַשׁ הַזֶּה**.  ל אַף, כִּי לוּא אָכֹל אָכַל הַיּוֹם הָעָם, מִשְּׁלַל אֹיְבָיו, אֲשֶׁר מָצָא:  כִּי עַתָּה לֹא-רָבְתָה מַכָּה, בַּפְּלִשְׁתִּים.  לא וַיַּכּוּ בַּיּוֹם הַהוּא, בַּפְּלִשְׁתִּים, מִמִּכְמָשׂ, אַיָּלֹנָה; וַיָּעַף הָעָם, מְאֹד.  לב ויעש (וַיַּעַט) הָעָם אֶל-שלל (הַשָּׁלָל), וַיִּקְחוּ צֹאן וּבָקָר וּבְנֵי בָקָר וַיִּשְׁחֲטוּ-אָרְצָה**; וַיֹּאכַל הָעָם, עַל-הַדָּם.** **לג** וַיַּגִּידוּ לְשָׁאוּל לֵאמֹר, הִנֵּה הָעָם חֹטִאים לַיהוָה **לֶאֱכֹל עַל-הַדָּם;** וַיֹּאמֶר בְּגַדְתֶּם, גֹּלּוּ-אֵלַי הַיּוֹם אֶבֶן גְּדוֹלָה.  לד וַיֹּאמֶר שָׁאוּל פֻּצוּ בָעָם וַאֲמַרְתֶּם לָהֶם הַגִּישׁוּ אֵלַי אִישׁ שׁוֹרוֹ וְאִישׁ שְׂיֵהוּ, וּשְׁחַטְתֶּם בָּזֶה וַאֲכַלְתֶּם, וְלֹא-תֶחֶטְאוּ לַיהוָה, **לֶאֱכֹל אֶל-הַדָּם**; וַיַּגִּשׁוּ כָל-הָעָם אִישׁ שׁוֹרוֹ בְיָדוֹ, הַלַּיְלָה--וַיִּשְׁחֲטוּ-שָׁם.  לה וַיִּבֶן שָׁאוּל מִזְבֵּחַ, לַיהוָה; אֹתוֹ הֵחֵל, לִבְנוֹת מִזְבֵּחַ לַיהוָה.

הביטוי **"לאכול על הדם"** החוזר במקור שלוש פעמים מאיר את הטקסט שלפנינו בכל אכזריותו היצרית תוך שהוא מדגיש את אחרותו של יונתן כנגד התנהגותו העדרית-בהמית של העם. יתרה מכך - במקור עוד ניתן להבין את ההתנפלות על האוכל לאחר הצום ואילו כאן ניכר שהמעשה מונע מתוך רצון להשתעשע.

בהמשך מופיעה החזות המטשטשת בכל חריפותה הגרוטסקית - הילדים אורזים את ראשו הכרות של יונתן ב"נייר מרשרש", כלומר נייר המשמש לאריזת מתנות, בוודאי צבעוני ומרשים, נייר האורז את השיר כולו, מראית עין אשלייתית המסתירה השפלה והתאכזרות של קבוצה שאיבדה כל רסן והיא מבקשת את נפשו של האחר ללא כל סיבה, אלא לשם הנאה בלבד, לשם "קינוח". ערוב השדות הסמנטיים המקשרים דם בדבש, מתנות ועלי גלדיולה המזכירים זרי פרחים חגיגיים אינו אלא ערוב של יופי קיטשי הממסך מעשה אלים רצחני, הנרמז אף מתוך הכינוי העברי לפרח הגלדיולה, הסייפן (פרושו הלטיני 'חרב') הנקרא כך בשל עליו הארוכים והחדים.

לאור זאת סיום השיר במלים **"לא ידענו שאתה כזה"** צורמת בכל חריפותה האירונית. הפער בין סגנון ההתנצלות המאפיין ילדים קטנים ומעורר רצון לסלוח להם (משום שהם אינם מסוגלים להבין הכול ומותר להם לטעות ולשגות, כלומר הם עדין אינם אחראים למעשיהם וככאלה חפים מאשמה ופטורים מעונש) עומד בסתירה לפשר המעשה שנעשה כאן ושהוא אינו ילדי כלל וכלל.

הבנות אלו באשר לכפל הלשון העולה מן השיר מעוררות את המחשבה שהשיר שלפנינו אינו רק שיר על טבע האדם אלא עניינו גם באלסטיות של השפה ובשימושים המזנים-מסלפים שעושים בה בני אדם ואולי אף יותר מכך - עצם התרבות והמודרניזציה הם המאפשרים את הרוע. ז. באוטמן בהתייחסו לשואה כותב כך: "הציוויליזציה המודרנית לא הייתה התנאי המספיק לשואה, אבל ללא ספק היתה תנאי הכרחי לה. בלעדיה לא היה אפשר להעלות את השואה על הדעת. העולם הרציונלי של הציוויליזציה המודרנית הוא שהפך את השואה למתקבלת על הדעת... זהו הישג ארגוני של חברה ביורוקרטית [...]החתירה הביורוקרטית ליעילות היא רשמית ועיוורת מבחינה אתית... עצם הרעיון של הפתרון הסופי נבע מהתרבות הביורוקרטית"[[2]](#footnote-2) . כפי שנציע בהמשך יש מקום להשוות את "יונתן" לשירו של אמיר גלבוע **"בעלטת"** ולשאול לפשר העלטה בשני השירים. שפתם המכובסת של הילדים שאותה מאמץ ה'אני השר' היא כשפתם של האומרים צבע על הדם השפוך: "אִם יַרְאוּנִי אֶבֶן וְאֹמַר אֶבֶן יֹאמְרוּ אֶבֶן./ אִם יַרְאוּנִי עֵץ וְאֹמַר עֵץ יֹאמְרוּ עֵץ. / אַךְ אִם יַרְאוּנִי דָּם וְאֹמַר דָּם יֹאמְרוּ - צֶבַע. / אִם יַרְאוּנִי דָּם וְאֹמַר דָּם יֹאמְרוּ - צֶבַע.". דברים אלו מעלים אף את המחשבה לפיה אזכורו של הנייר (המרשרש) נושא אף הוא הקשר זה באשר לאמינותה של השפה כמשקפת מציאות ובאשר ליכולתו של הנייר לספוג הכול.

עיון נוסף בשיר יפנה תשומת לב לדמותו של יונתן ולקרבה שבין שמו לשמה של המשוררת יונה וולך ומכאן לשאלת יחסיו של קהל הקוראים אל האמן היוצר, ה'אחר'.

התבוננות בדמותו של יהונתן המקראי מלמדת כי זוהי דמות מורכבת ורבת פנים. יהונתן הוא **נסיך** שמאבד את מלכותו בשל חטאו של אביו שחס על העמלק. נגזר עליו לוותר על המלוכה למען דוד רעו אהובו[[3]](#footnote-3) . בה בעת דמותו עומדת בסימן הנעורים, ההעזה ואומץ הלב (יהונתן העז והסתכן לחדור אל צבא פלישתים ולנצחם בעורמה, יחיד מול רבים). התחככותו במוות אף היא תולדת חציית גבולות ומרד באביו. יהונתן הפר את פקודת האב, הגם שלא ביודעין, וטעם מיערת הדבש. מצד אחד נאמר עליו ש"**אורו עיניו**" כלומר הוא זוכה בראיה חדה ועמוקה של המציאות, ראייתו של האמן, ומאידך גורלו היה כמעט כגורל בת יפתח בשל שבועתו הנמהרת של אביו "לֵאמֹר, **אָרוּר** הָאִישׁ אֲשֶׁר-יֹאכַל לֶחֶם, הַיּוֹם", (איסור המביא להרעבת העם החוטא עם הפרת הצום באכילת הבשר על הדם; ניגוד אירוני נוצר בשל הדמיון בין המלים "אור" ו"ארור"). מרידה נוספת המביאה אף היא כמעט למותו של יהונתן היא אהבתו את דוד, שנוא נפשו של האב. (שאול זועם עליו ומכנה אותו "בן נעוות המרדות" ומטיל בו את חרבו שרק בנס לא פגעה בו, שמואל א, כ פס' כח-לא). **יהונתן הוא, אפוא, דמות מרדנית, הולכת עם האמת של עצמה, חוצה גבולות, נועזת, ובה בעת יונתן הוא נסיך המוותר על מלכותו ונותר עירום, וחשוף, תרתי משמע**, כבל עם ועדה למען אהוב נפשו: "וַיְהִי, כְּכַלֹּתוֹ לְדַבֵּר אֶל-שָׁאוּל, וְנֶפֶשׁ יְהוֹנָתָן, נִקְשְׁרָה בְּנֶפֶשׁ דָּוִד; ויאהבו (וַיֶּאֱהָבֵהוּ) יְהוֹנָתָן, כְּנַפְשׁוֹ. וַיִּקָּחֵהוּ שָׁאוּל, בַּיּוֹם הַהוּא; וְלֹא נְתָנוֹ, לָשׁוּב בֵּית אָבִיו.  **ג** וַיִּכְרֹת יְהוֹנָתָן וְדָוִד, בְּרִית, בְּאַהֲבָתוֹ אֹתוֹ, כְּנַפְשׁוֹ.  **וַיִּתְפַּשֵּׁט יְהוֹנָתָן, אֶת-הַמְּעִיל אֲשֶׁר עָלָיו, וַיִּתְּנֵהוּ, לְדָוִד; וּמַדָּיו, וְעַד-חַרְבּוֹ וְעַד-קַשְׁתּוֹ וְעַד-חֲגֹרוֹ**"  (שמואל א יח, א-ה). לפנינו, אפוא, דמות רגישה, חשופה ופגיעה, רחוקה משררה ושלטון (משורר בנפשו?) היודעת אולי כי אינה מתאימה למלוך ומסתפקת לכל היותר בתפקיד המשנה למלך, המוותרת ביודעין על המלוכה ואשר סופה הטראגי בקרב אל מול הפלישתים נובע בין השאר גם בשל בגידת דוד[[4]](#footnote-4). גם גורלו של יהונתן במותו בקרב, עומד בסימן הביזוי וההשפלה ובכך מהדהד את השיר שלפנינו[[5]](#footnote-5) (הגם שהכתוב מציין כי הפלישתים כורתים רק את ראשו של שאול המלך, ברור כי ההשפלה חלה גם על הבן ועל נושא הכלים, ואמנם בהמשך מצוין כי אנשי יבש גלעד דואגים לקבורה מכובדת של כל המתים, שם, פס' יב-יג).

אובדן הנעורים, ההקרבה והנתינה עד היוותרות בעירום חשוף ופגיע, דבר הנרמז אף בשם עצמו ובהיקשרותו בשמה של המשוררת (יוֹנָ-תָן), הנסיכיות, המעמידה את יונתן כבן אלים וכבשר ודם בה בעת, הרמזים לטרנס-מיניות, ההתחככות התמידית בחרב-המוות, היותו "בן נעוות המרדות", הקשרי הדבש והדם שבסיפורו, ואף אופן מותו של יהונתן - כל אלו מעבים את מאפייניו של יונתן בשיר שלפנינו, כבן דמותה של המשוררת כפי שהיא עולה מתוך שירתה ותולדות חייה, המתאפיינים בביטוי של יצרים עזים, תשוקות ועוצמות חושניות הנכרכות בחציית גבולות. זהו יונתן של הסיכון והריצה על הגשר, המפתה, הקרבן, הנצלב המיוסר המקודש, הבז לערכי מוסר, מי שימות וייוולד כקדוש מעונה המדבר כ"כזה" את שירתו, מי שיחיה על הקצה יתנסה בכל בגופו ובבשרו, ימשוך אש, יזעזע, יפתה בתעוזותיו ובצבעוניותו החושנית-ארוטית. יונתן הרץ על הגשר הוא גילומו הסמלי של המרחב הלימינלי המאפיין את זהותו, מרחב בלתי מוגדר, מסוכן, המצוי על פני תהום, בין חיים למוות, כדמות הנבטת אלינו בציורו הידוע של מונק "הצעקה".

לסיכום, ניתן לומר כי בכל מעגלי הקריאה שהצענו שב ונשנה הממד האכזרי, הכוזב, המניפולטיבי, אותו כוח אלים שקבוצת בני אדם מסוגלת להפעיל על היחיד החורג ממנה. בין אם מדובר בילד החריג, באדם השונה, ביהודי, במי שצבע עורו אחר, דתו, תרבותו, מינו, באמן וכו'. הוא, אפוא, ה"כזה" שהשיר מבקש את החמלה כלפיו ואת ההקשבה אליו.

**הצעות להוראה**

**מעגל ראשון - "והילדים אחרַי..."**

* המורה יחשוף את השיר בשלמותו ויבקש תגובות וקריאות אפשריות.
* המורה יבקש מן התלמידים לסמן מילים היוצרות את הרושם שזהו "רק" משחק לא מסוכן ותמים.
* התלמידים יצביעו על הפער האירוני בין המילים לבין האמת העולה מהשיר.
* כיצד מבטא השיר את תחושותיו של החריג?
* מיהו החריג האפשרי העולה מן השיר?
* אלו ביטויי אלימות עולים לאורכו של השיר?
* מהו הגבול בין רצון לנתינה, לבין הצורך לרצות אחרים?
* האם אפשר לצפות מילדים להבחין בין טוב לרע?
* הממד האינטר-טקסטואלי בשיר: מהי תרומתן של האלוזיות – לשיר 'יונתן הקטן', ולסיפור יהונתן ויערת הדבש בתנ"ך – למשמעות השיר?
* קריאת קטעים רלוונטיים (או צפייה בסרט) מתוך "בעל זבוב" לגולדינג, "בעלטת" לגלבע, "איש זקן עם כנפים עצומות" למרקס, ומתוך "הדבר" לקאמי. דיון על שאלת טבע האדם, היחס לאחר, סובלנות, הומניזם, חמלה.
* השיר הוא הזדמנות לבקש מהתלמידים להביא מניסיונם, רגשותיהם ומחשבותיהם בנושאים רלוונטיים: אלימות, אלימות באינטרנט ובפייסבוק, חרם, השפלה, נידוי. כמו כן מזמן השיר דיון על יכולתן של מלים להרוג או בלשון משלי י״ח, כ״א - "מָוֶת וְחַיִּים, בְּיַד-לָשׁוֹן". עם זאת, חשוב תמיד לחזור לשיר עצמו, לסגירת המעגל.
* תגובה רפלקטיבית לשיר - במלים, בתמונה, בצילום וכו'.

**מעגל שני - קריאה ארספואטית:**

* על פי רמת הכיתה - ניתן לבחון את משמעות השיר בהקשר של תפיסת האמן ויחסו עם קוראיו, כפי שהיא באה לביטוי בשיר 'יונתן' (למשל, קריאה הרואה בדובר את המשורר, או האמן, ואת ה'ילדים' כמבקרי הספרות/האמנות).
* להעשרה: [יונתן בקולה של יונה וולך מתוך "7 סלילים"](https://www.youtube.com/watch?feature=player_detailpage&v=RIpOXw2BpQU#t=8)
* [קטע נוסף מתוך הסרט](https://www.youtube.com/watch?feature=player_detailpage&v=OI04i4AR7F0). נשאל ונברר כיצד תורמים הקטעים מתוך הסרט לפרשנות השיר.

**ביבליוגרפיה**

* זיגמונט באוטמן, מודרניות והשואה, רסלינג, 2013.
* גולדינג, **בעל זבוב**, הוצ' עם עובד 1975.
* וולך יונה, **שירים**, ספרי סימן קריאה, 1976.
* וולך יונה, **צורות**, הקיבוץ המאוחד, 1985.
* וולך יונה, **תת ההכרה נפתחת כמו מניפה**, הספרייה החדשה, 1992.
* לבנון אברהם, **ויהי בימי שאול : בית שאול המלך**, הוצ' כרמל, 2001.
* קאמי, "הדבר", הוצ' עם עובד, 2001.
* קדר יאיר, **"שבעת הסלילים של יונה וולך", אוטוביוגרפיה תיעודית,** ישראל, 2012.
* רתוק, לילי, **מלאך האש**, הקיבוץ המאוחד, 1997.

1. איסור אכילה על הדם מופיע במקרא כמה פעמים:

   * "אַךְ-בָּשָׂר בְּנַפְשׁוֹ דָמוֹ לֹא תֹאכֵלוּ." ([ספר בראשית](https://he.wikipedia.org/wiki/%D7%A1%D7%A4%D7%A8_%D7%91%D7%A8%D7%90%D7%A9%D7%99%D7%AA), [פרק ט'](https://he.wikisource.org/wiki/%D7%91%D7%A8%D7%90%D7%A9%D7%99%D7%AA_%D7%98/%D7%A0%D7%99%D7%A7%D7%95%D7%93), [פסוק ד'](https://he.wikisource.org/wiki/%D7%91%D7%A8%D7%90%D7%A9%D7%99%D7%AA_%D7%98_%D7%93))
   * "חֻקַּת עוֹלָם לְדֹרֹתֵיכֶם בְּכֹל מוֹשְׁבֹתֵיכֶם כָּל-חֵלֶב וְכָל-דָּם לֹא תֹאכֵלוּ." ([ספר ויקרא](https://he.wikipedia.org/wiki/%D7%A1%D7%A4%D7%A8_%D7%95%D7%99%D7%A7%D7%A8%D7%90), [פרק ג'](https://he.wikisource.org/wiki/%D7%95%D7%99%D7%A7%D7%A8%D7%90_%D7%92/%D7%A0%D7%99%D7%A7%D7%95%D7%93), [פסוק י"ז](https://he.wikisource.org/wiki/%D7%95%D7%99%D7%A7%D7%A8%D7%90_%D7%92_%D7%99%D7%96))
   * "וְאִישׁ אִישׁ מִבֵּית יִשְׂרָאֵל וּמִן-הַגֵּר הַגָּר בְּתוֹכָם אֲשֶׁר יֹאכַל כָּל-דָּם וְנָתַתִּי פָנַי בַּנֶּפֶשׁ הָאֹכֶלֶת אֶת-הַדָּם וְהִכְרַתִּי אֹתָהּ מִקֶּרֶב עַמָּהּ. כִּי נֶפֶשׁ הַבָּשָׂר בַּדָּם הִוא וַאֲנִי נְתַתִּיו לָכֶם עַל-הַמִּזְבֵּחַ לְכַפֵּר עַל-נַפְשֹׁתֵיכֶם, כִּי-הַדָּם הוּא בַּנֶּפֶשׁ יְכַפֵּר. עַל-כֵּן אָמַרְתִּי לִבְנֵי יִשְׂרָאֵל כָּל-נֶפֶשׁ מִכֶּם לֹא-תֹאכַל דָּם וְהַגֵּר הַגָּר בְּתוֹכְכֶם לֹא-יֹאכַל דָּם." ([ספר ויקרא](https://he.wikipedia.org/wiki/%D7%A1%D7%A4%D7%A8_%D7%95%D7%99%D7%A7%D7%A8%D7%90), [פרק י"ז](https://he.wikisource.org/wiki/%D7%95%D7%99%D7%A7%D7%A8%D7%90_%D7%99%D7%96/%D7%A0%D7%99%D7%A7%D7%95%D7%93), [פסוקים י'](https://he.wikisource.org/wiki/%D7%95%D7%99%D7%A7%D7%A8%D7%90_%D7%99%D7%96_%D7%99)-[י"ב](https://he.wikisource.org/wiki/%D7%95%D7%99%D7%A7%D7%A8%D7%90_%D7%99%D7%96_%D7%99%D7%91))
   * "אַךְ כַּאֲשֶׁר יֵאָכֵל אֶת-הַצְּבִי וְאֶת-הָאַיָּל כֵּן תֹּאכְלֶנּוּ, הַטָּמֵא וְהַטָּהוֹר יַחְדָּו יֹאכְלֶנּוּ. רַק חֲזַק לְבִלְתִּי אֲכֹל הַדָּם כִּי הַדָּם הוּא הַנָּפֶשׁ וְלֹא-תֹאכַל הַנֶּפֶשׁ עִם-הַבָּשָׂר." ([ספר דברים](https://he.wikipedia.org/wiki/%D7%A1%D7%A4%D7%A8_%D7%93%D7%91%D7%A8%D7%99%D7%9D), [פרק י"ב](https://he.wikisource.org/wiki/%D7%93%D7%91%D7%A8%D7%99%D7%9D_%D7%99%D7%91/%D7%A0%D7%99%D7%A7%D7%95%D7%93), [פסוקים כ"ב](https://he.wikisource.org/wiki/%D7%93%D7%91%D7%A8%D7%99%D7%9D_%D7%99%D7%91_%D7%9B%D7%91)-[כ"ה](https://he.wikisource.org/wiki/%D7%93%D7%91%D7%A8%D7%99%D7%9D_%D7%99%D7%91_%D7%9B%D7%94)) .

   [↑](#footnote-ref-1)
2. באוטמן, 2013, עמ' 81-79. וראו גם: "דייקנות, מהירות, בהירות, הכרת התיקים, המשכיות, דיסקרטיות, אחדות, ציות גמור, צמצום של חיכוך ושל עלויות חומריות ואישיות - כל אלה מועלים למדרגה מיטבית בממשל ביורוקרטי [...] הביורוקרטיזציה מציעה, מעל הכול, אפשרות מיטבית למימוש העיקרון של תפקודים מנהליים מתמחים על פי שיקולים אובייקטיביים טהורים [...] ביצוע "אובייקטיבי" של העבודה פירושו בראש ובראשונה ביצוע של העבודה לפי כללים מחושבים ו"בלא התייחסות לגופו של אדם". (שם, 81) ובמקום אחר - "מה שקרה למעשה בתהליך התרבות הוא שהאלימות נערכה מחדש והגישה לאלימות הוקצתה מחדש [...} לאחר שרוכזו (אמצעי האלימות) במקום אחד ושוחררו מתחרות, אמצעי הכפייה יכלו להגיע לתוצאות חסרות תקדים. דומה כי מטאפורת האריזה מהדהדת תובנות אלו. [↑](#footnote-ref-2)
3. "וַיֹּאמֶר שְׁמוּאֵל אֶל-שָׁאוּל, נִסְכָּלְתָּ לֹא שָׁמַרְתָּ, אֶת-מִצְוַת יְהוָה אֱלֹהֶיךָ אֲשֶׁר צִוָּךְ, כִּי עַתָּה הֵכִין יְהוָה אֶת-מַמְלַכְתְּךָ אֶל-יִשְׂרָאֵל, עַד-עוֹלָם.  **וְעַתָּה, מַמְלַכְתְּךָ לֹא-תָקוּם** (שמואל א יג, יא-יד); "וַיֹּאמֶר שְׁמוּאֵל, וְלָמָּה תִּשְׁאָלֵנִי:  וַיהוָה סָר מֵעָלֶיךָ, וַיְהִי עָרֶךָ.  יז וַיַּעַשׂ יְהוָה לוֹ, כַּאֲשֶׁר דִּבֶּר בְּיָדִי**; וַיִּקְרַע יְהוָה אֶת-הַמַּמְלָכָה מִיָּדֶךָ, וַיִּתְּנָהּ לְרֵעֲךָ לְדָוִד**.  יח כַּאֲשֶׁר לֹא-שָׁמַעְתָּ בְּקוֹל יְהוָה, וְלֹא-עָשִׂיתָ חֲרוֹן-אַפּוֹ בַּעֲמָלֵק; עַל-כֵּן הַדָּבָר הַזֶּה, עָשָׂה-לְךָ יְהוָה הַיּוֹם הַזֶּה.  יט וְיִתֵּן יְהוָה גַּם אֶת-יִשְׂרָאֵל עִמְּךָ, בְּיַד-פְּלִשְׁתִּים, וּמָחָר, אַתָּה וּבָנֶיךָ עִמִּי; גַּם אֶת-מַחֲנֵה יִשְׂרָאֵל, יִתֵּן יְהוָה בְּיַד-פְּלִשְׁתִּים" (שמואל א, כח, פס' טז-יט) [↑](#footnote-ref-3)
4. דוד ידע על האיום הצבאי מצד פלישתים ועל קולות המלחמה והסכנה לישראל, ולמרות זאת המשיך לשהות באותה עת בקרב הפלישתים במקום לבוא ולסייע במלחמה מולם, דבר המעורר תהיות גם באשר לכנות קינתו על שאול ויהונתן (וראה בעניין זה אברהם לבנון, 2001, **ויהי בימי שאול : בית שאול המלך**, הוצ' כרמל). [↑](#footnote-ref-4)
5. "וַיָּמָת שָׁאוּל וּשְׁלֹשֶׁת בָּנָיו וְנֹשֵׂא כֵלָיו גַּם כָּל-אֲנָשָׁיו, בַּיּוֹם הַהוּא--יַחְדָּו...  וַיְהִי, מִמָּחֳרָת, וַיָּבֹאוּ פְלִשְׁתִּים, לְפַשֵּׁט אֶת-הַחֲלָלִים; וַיִּמְצְאוּ אֶת-שָׁאוּל וְאֶת-שְׁלֹשֶׁת בָּנָיו, נֹפְלִים בְּהַר הַגִּלְבֹּעַ. וַיִּכְרְתוּ, אֶת-רֹאשׁוֹ, וַיַּפְשִׁטוּ, אֶת-כֵּלָיו ...  וַיָּשִׂימוּ, אֶת-כֵּלָיו, בֵּית, עַשְׁתָּרוֹת; וְאֶת-גְּוִיָּתוֹ, תָּקְעוּ, בְּחוֹמַת, בֵּית שָׁן (שמואל א לא, ח-יב) [↑](#footnote-ref-5)